stanford-oval/wikipedia huggingface dataset:
אי צ'ינג
כיצד הפילוסופיה של האי צ'ינג עובדת

האי צ'ינג קיבל פירושים שונים בפילוסופיה הסינית (למשל, של קונפוציוס וואנג בי) אך אף על פי שהשיטה לקבלת תשובה היא אקראית, ישנה הנחת יסוד באי צ'ינג והיא שזמנים שונים מביאים שינויים שונים, לכן העצות שלו מעורפלות למראית עין, דינמיות, וניתנות למגוון פירושים במגוון נושאים שונים, כל שואל בהתאם למצבו. העצה של האי צ'ינג מכוונת גם למעשה פיזי וגם למעשה מחשבתי (כגון דרך מסוימת שצריך לחשוב בה, או התייחסות מחשבתית מסוימת לדברים) אך מכיוון שזמנים שונים מביאים שינויים שונים העצה תקפה ברוב הפעמים רק לתקופה מסוימת עד לתקופה הבאה שמצריכה אמצעים שונים למצב שנמצאים בו. בהתאם, על השואל לתת לתשובה שלו להוביל אותו בדרך אינסטינקטיבית וגם לפרש אותה בדרך אינטלקטואלית כיוון שהאי צ'ינג מחבר בין שניהם (מיסטי או פילוסופי).
מבנה האי צ'ינג

הספר מחולק לשישים וארבעה פרקים; כל פרק מתאר מצב או תופעה מסוימת המסמלים את התשובות לשאלות המוצגות בפני האורקל. כל אחד מהפרקים מחולק לארבעה חלקים חוזרים על עצמם המשפט, הביאור, הסמל ופירושי הקווים.
מבנה האי צ'ינג > השישיות והקווים

כל אחד מהפרקים של האי צ'ינג מיוצג על ידי סדרה של שישה קווים הנקראת שישיה או משושון (הקסגרמה), ובסינית נקרא "גְווָה" (卦). כל אחד מהקווים יכול להיות קו רציף (מכונה גם קו יאנג) או קו שבור (מכונה גם קו יִין).
קו רציף : _________
קו שבור : ___ _____
כל קו, רציף או שבור יכול להיות קבוע או משתנה, כך שלכל קו יכולים להיות ארבעה מצבים: רציף קבוע, רציף משתנה, שבור קבוע ושבור משתנה. כאמור, כל שישייה מכילה שישה קווים שכל אחד עשוי להיות בארבעה מצבים. הקווים מסודרים בסדר עולה מהקו הראשון התחתון (מכונה גם "תחתית") לקו השישי העליון המכונה פסגה. אפיון השישייה נקבע על ידי סדר הקווים השבורים והרציפים.
לדוגמה: בשישיה "התקדמות" המופיעה בצד השמאלי העליון של הדף, הקו בתחתית הוא קו שבור ואילו הקו בפסגה הוא קו רציף. בטרמינולוגיה של האי צ'ינג יש לקווים שונים גם שמות נוספים. הקו הרציף מכונה לעיתים גם "תקיף" ואילו הקו השבור מכונה גם "כנוע".
הקו החמישי מלמטה הוא הקו החשוב ביותר בשישייה והוא מאפיין האם השישייה נחשבת לשישיית יין או לשישיית יאנג. הקו הזה מכונה "שליט השישייה".
מבנה האי צ'ינג > השלשות המרכיבות

כל שישיית קווים באי צ'ינג מחולקת לשתי קבוצות של שלושה קווים, עליונה ותחתונה, המכונות השלשות המרכיבות. כיוון שכל שלשה היא רצף של שלושה קווים שכל אחד מהם יכול להיות או רציף או שבור, ישנם 23=8 סוגים של שלשות כאלו.
לכל אחת משמונה השלשות ניתנו שם ומשמעות, כפי שניתן לראות בתמונה משמאל. כיוון שכל אחת מהשלשות יכולה להיות עליונה ותחתונה בשישייה, מספר האפשרויות לשישיות הוא 82, כלומר שישים וארבע שישיות.
להלן מפורטות שמונה השלשות השונות של האי צ'ינג:
| שלשה | שם | פירוש | בינארי |
| --- | --- | --- | --- |
|  | צְ'ייֵן | שמים | 111 |
|  | לי | אש | 101 |
|  | גֶ'ן | סערה, רעם | 100 |
|  | קוּן | מים, תהום, סכנה | 010 |
|  | שׂוּ'ן | רוח, עדינות | 011 |
|  | גֶן | הר, עצירה, מכשול | 001 |
|  | קוּן | אדמה | 000 |
|  | דְווֵי | אגם, עדינות | 110 |
מבנה האי צ'ינג > המשפט

כאמור, כל אחת משישיות הקווים מכונה בשם מסוים המאפיין אותה. בנוסף לשם, מאפיין את השישייה גם משפט קצר, המרחיב את משמעות שם השישייה. לדוגמה נוכל להתייחס לשישייה חן (בסינית: פי, השלשה קן מעל השלשה לי). משמעות שם השישייה בסינית הוא קישוטים או התקשטות. כשידוע רק שם השישייה, יכולים להיות לתשובת האורקל פירושים רבים מאוד, אבל לשישיות באי צ'ינג ישנן גם משפט והמשפט של השישייה חן הוא
חן - הצלחה. תועלת מחתירה להגשמת משימות פעוטות
כאן, המסר המועבר באמצעות האורקל הופך להיות ברור יותר ומתייחס באופן מפורש לעיסוק בטפל או שמירה על פרופיל נמוך, הכל לפי ניסוח השאלה לאורקל.
מבנה האי צ'ינג > הפירוש

כל שישיית אי צ'ינג מתאפיינת גם בפירוש ייחודי על המשפט שלה. הפירוש הוא, ניסיון להסביר את ההנחיות הלאקוניות, המצויות במשפט באופן שתהיינה יותר ברורות. לדוגמה הפירוש של השישייה מספר 21  "נגיסה" (噬嗑, ובפין-יין: shì kè) הוא:
מציאותו של דבר בין הלסתות קרויה נגיסה. נגיסה זו מלווה בהצלחה וזאת משום היותם של התקיף והכנוע רחוקים זה מזה. תנועה ויופי, סערה וברקים מתאחדים וזוהר פורץ מתוכם. הכנוע זוכה למקום של כבוד ונע כלפי מעלה. למרות שאין זה המיקום הנכון, טוב יהיה לנקוט צעדים משפטיים.
מבנה האי צ'ינג > הסמל

לכל שישיית אי צ'ינג ישנו גם "סמל", שהוא משפט קצר המופיע לאחר הפירוש, והמשפט הזה מייצג את שתי השלשות המרכיבות את השישיה ואת ההתנהגות הראויה ל"איש המעלה" בהתחשב בנסיבות אותן מתארת השישיה.
לדוגמה בשישיה מספר 35  (晉, ובפין-יין: jìn) שנוצרת משלשת "אש" מעל שלשת "אדמה", ה"סמל" מנוסח כך:
אש מתוך הקרקע, כך איש המעלה מייצג באישיותו את תהילת השמים
מבנה האי צ'ינג > הקווים המשתנים

לכל קו רציף או שבור ישנם שני מצבים:
מצב קבוע
מצב משתנה
כשכל ההטלות יוצרות קווים קבועים, השישייה המתקבלת היא התשובה הסופית לשאלה. במקרה שקו אחד או יותר משתנה, כל השישיה משתנה לשישייה אחרת.
דוגמאות:
כאשר הקו הראשון של השישייה  (שמיים, בסינית: 乾, ובפין-יין: qián) הוא קו משתנה, היא הופכת לשישייה מספר 44  (姤, בפין-יין: gòu, ובעברית: פגישה או התוודעות).
כשזה קורה חל שינוי מהותי בתוצאת הקריאה. לכל אחד מששת הקווים המשתנים בכל אחת משישים וארבע השישיות פירוש משלו המתאר את אופן השינוי של השישיה המקורית. פירוש זה לכל קו בדרך כלל יהיה מאוד נקודתי, לכן נהוג להגדיר מצב בו ישנו בקריאה קו משתנה יחיד כ"קריאה מדויקת".
נשאלה השאלה "האם לעבור דירה?"
התשובה שהתקבלה היא שישיה מס 3  (屯, ובפין-יין: zhūn), שהקו השלישי שלה הוא קו שבור משתנה.
השישייה המקורית נקראת "קשיים בהתחלה" והיא נחשבת לשישייה מעודדת שבאמצעותה מציע האורקל לשואל שלא יתרגש מבעיות שצצות בדרכו כשהוא מנסה לבצע איזו משימה. ברגע שהקו השלישי בשישייה הוא קו משתנה, התמונה מתהפכת.
זהו נוסח הקו השלישי המשתנה בשישייה השלישית:
מי שצד צבאים ללא יערן, רק מאבד את דרכו ביער.
האיש החכם מבין את סימני הזמן והוא מעדיף לעצור.
התקדמות תביא השפלה.
כאן האורקל ממליץ לשואל לא להתקדם בתוכניתו לעבור דירה, כאשר אלמלא הופיע הקו המשתנה, הייתה התשובה מעידה על כך שמעבר הדירה הוא רעיון טוב, על אף שמדי פעם צצות בעיות.
בגלל השתנות הקו השלישי של השישיה השלישית  ("קשיים בהתחלה") מקו שבור לקו שלם, השישיה כולה משתנה והופכת לשישיה מספר 63  ("לאחר הסיום") שמעידה על חוסר מעש ולעיתים על בלבול ואי בהירות.
ההיסטוריה של הספר > לפי המסורת

המסורות הסיניות מספרות כי מקור האי צ'ינג בשיטת ניבוי פרימיטיבית של חבורות ציידים פרהיסטוריים. לפי אותם מקורות, לשבטים הקדמונים הייתה שיטה לגלות האם מסעות הציד הקרובים שלהם יצליחו או ייכשלו. בשיטה הזו הם היו משליכים שריון של צב לתוך מדורה וממתינים שהוא יתבקע כתוצאה מחום האש. אם השריון היה מתבקע בחריץ אחד גדול ורציף, המשמעות הייתה שמסע הציד יצליח ואם השריון היה נסדק בכמה מקומות בלי ליצור רצף, אזי סופו של הציד היה להכשל. באופן זה נקבעו קו היאנג וקו היין שמהווים את אבני הבניין הבסיסיות של האי צ'ינג.
מי שפיתח את השלשות המרכיבות מצירופים של קווי יאנג וקווי יין, היה פו הסי, דמות מיתולוגית שנחשב לקיסר הראשון של סין. את השישיות ואת המשפט לכל שישייה כתב המלך וון (שושלת ג'ואו), שחי במאה השתים עשרה לפני הספירה. בנו של וון, הדוכס צ'י חיבר את הפירושים ל"קווים הזזים" בכל שישיה וחתם בכך את גרסתו הבסיסית של "אי צ'ינג". המלך וון והדוכס צ'י, נחשבים למחברי אי צ'ינג.
החכם הסיני קונג פו דזה (קונפוציוס) כתב ספר ביאורים ופירושים על האי צ'ינג. ספר זה נקרא "עשר הכנפיים" והוא משולב ברוב הגרסאות בתוך עבודתם של וון וצ'י.
ההיסטוריה של הספר > במערב

היחס לאי צ'ינג כספר פופולרי לניבוי עתידות הושפע במערב מעליית מהפכת ילדי הפרחים, ומהתעניינותו של קרל גוסטב יונג בשימוש בטקסט, כפי שהבין מריכרד וילהלם, המתרגם הפופולרי ביותר של הטקסט בזמנו, עמו היה בקשרי ידידות ושיתוף פעולה.
היחס לאי ג'ינג, על כן, בתרבות העידן החדש, מסמנת אותו כספר מיסטיקה וניבוי עתיד.
ההיסטוריה של הספר > על־פי המחקר

ברם, ההיסטוריה של האי ג'ינג, החל מהרבדים המוקדמים ביותר שלו, של הג'ו אי, היא מורכבת יותר.
השימוש בדיווניציה – קרי, תהליך התיווך בין שמיים וארץ לקבלת משוב מהרוחות בדבר דרך הפעולה הטובה ביותר לנהוג בה בניהול מרחב החלטה כפעולה פורמלית נגזרת – היא פרקטיקה ידועה בפולחנים פורמליים של קבלת החלטות בחברות מסורתיות, שבהן פונקציית השלטון החילוני [המלך] נתמכת בפונקציות טרנסצנדנטיות של סוכנים פורמליים, התומכים בתשומות קבלת ההחלטות כמגובות מלמעלה [הכהן].
מנדט השמיים הוא מונח של לגיטימציה: המלך מקבל את הלגיטימציה של הכהן כלפי האצילים, פנימה והחוצה, להחזיק בשלטון מתוך קבלת גושפנקא פורמלית במסר נתון ובעקיבה דקדקנית אחר המוסר והנורמות הנוהגות בממלכה, כפי שהן מתבטאות במסרים לעשייה בטקסט קבלת ההחלטות הזה.
אם לא ינהג כפי שמצופה ממנו - אז הוא מועל בתנאי מנדט השמיים והלגיטימציה השלטונית שלו מתערערת.
יותר מאוחר, אף היווה השימוש והפרשנות המוסמכת של ספר האי ג'ינג, הוא הקלאסיקה של השינויים הבלתי צפויים, כטקסט יסוד לחניכתם של מנדרינים (פקידים) לקראת בחינות הלשכה הפורמליות בתקופת הקיסרות – חלק ממה שנדרש מכל מנדרין צעיר כדי להיות כשיר לנטילת אחריות ותפקוד בתוך המערך הפורמלי של המינהל הציבורי בקיסרות הסינית.
השימוש בתהליך זה של קבלת החלטות וגיבוש אסטרטגיות מתוך ניתוח של סמלים כמסר הטעון בסמכות טרנסצנדטית פורמלית נקראת - דיווינציה [Divination].
המסר עשוי להתפרש פחות כידיעה של העתיד ויותר כבירור סמכותי של אפשרויות היתכנות של פרספקטיבת עתיד נתונה בהווה.
השואלים הם הדרג המשילותי של הממלכה - המלך והאצילים, ובדרך כלל נשאלו השאלות בהקשר הקונקרטי של קבלת החלטות סמכותית ופומבית, בעיקר כדי לגבש הסכמיות ולגיטימציה פורמלית לנקיטה בטקטיקה מסוימת ביחס למשימות שעל הפרק.
זאת, כביטוי ישיר של מעורבות השואלים במציאות כתוצאה מיישום ההמלצות שהתקבלו בפועל.
גיבוש הטקסט הוא תוצאה ישירה של ההיסטוריה של סין הקדומה - הדחת שושלת שאנג ועליית שושלת ג'ו המערבית, בסוף המאה ה-11 לפנה"ס.
הטקסט עמוס בהפניות ישירות לדמויות היסטוריות והמכוננות של השושלת, אתגרים פוליטיים וגאו-פוליטיים שהיו אופייניים לחברה פאודלית כחברה של שושלת ג'ו בזמנה אל מול שושלת שאנג השוקעת, התייחסות לניהול הרגיש של הממלכה לאחר כיבוש ממלכת שאנג והכלת האליטה שלה אל תוך האפאראטוס המינהלי של האליטה הקיימת, הידרשות למאפיינים המקובלים של ממלכה פאודלית, המסתמכת באופן משמעותי על עבדים, ואף רמזים לפרקטיקות של הקרבת קורבנות אדם מתוך השבויים שנתפשו בקרב ואתגרים אחרים כיוצא בזה.
שימוש באי צ'ינג

קבלת תשובה לשאלה באי צ'ינג, היא למעשה קבלת צירוף של שישית קווים כאשר לכל קו ישנם ארבעה מצבים אפשריים. ישנן שיטות רבות לקבלת השישיה כאשר הנפוצה שבהן היא זריקה של שלושה מטבעות שש פעמים, כאשר בכל זריקה מחשבים את הקו המתקבל. בשיטה הזו לצד הפלי של המטבע ערך 3 ולצד העץ ערך 2, זורקים את שלושת המטבעות ומחברים את הערכים המספריים של המטבעות לפי צידם העליון.
כך לדוגמה, אם נזרוק שלושה מטבעות ונקבל שניים שיצאו עץ ואחד שיצא פלי תוצאת הזריקה תהיה חיבור של פעמיים 2 בגין שתי תוצאות ה"עץ" ופעם אחת 3 בגלל תוצאת הפלי. התוצאה תהיה 2+2+3 = 7.
יש 4 תוצאות אפשריות לכל זריקה והחלוקה המספרית היא כזו:
תוצאה 6 (שלושה מטבעות עץ) היא קו שבור משתנה.
תוצאה 7 (שני מטבעות עץ ומטבע אחד פלי) היא קו רציף קבוע.
תוצאה 8 (שני מטבעות פלי ומטבע אחד עץ) היא קו שבור קבוע.
תוצאה 9 (שלושה מטבעות פלי) היא קו רציף משתנה.
בכל הטלה רושמים את הקו שהתקבל ואחרי שש הטלות מתקבלת השישיה, שהיא התשובה לשאלה שנשאלה.
שירם של להקת פינק פלויד, Chapter 24, מאלבומם הראשון The Piper at the Gates of Dawn שיצא בשנת 1967, קרוי על שם פרק 24 באי צ'ינג. מנהיג הלהקה, סיד בארט, קרא את הספר ומשם קיבל את ההשראה לשיר.
גם ההשראה לשירם של הביטלס, While My Guitar Gently Weeps, מהאלבום The Beatles (הידוע גם כ"האלבום הלבן") שיצא בשנת 1968, הגיעה בעקבות קריאת הספר. לדבריו של ג'ורג' האריסון, כותב השיר, "השיר מבוסס על התפיסה המזרחית כי כל דבר מתקשר לכל דבר אחר, בניגוד לגישה המערבית שדברים הם פשוט מקריים".
מהדורות בעברית

ניצן ויסמן תרגם לראשונה את הספר לעברית והוא יצא לאור פעמיים בתרגומו:
ספר התמורות, עם מבוא והסברים מאת ניצן ויסמן, ירושלים: הוצאת  אלישר, 1983
ספר התמורות, הוצאה שנייה - תרגום מעודכן עם הקדמה ופירושים מאת ניצן ויסמן, הוצאת אסטרולוג, הוד השרון, 2001
אי צ'ינג/ספר התמורות, תרגם מסינית: יורי גראוזה, הוצאת כרמל, 1993
הערות שוליים

↑  אי צ'ינג: ספר התמורות, הוצאת כרמל, 1993
↑  תרגום ניצן ויסמן, הוצאת "אסטרולוג", 2001
↑  אי צ'ינג, ספר התמורות בתרגום ופירוש ניצן וייסמן
↑  Divination, Order and the Zhouyi, Gotshalk, R., University Press of America 1999, pp. 7-18"
↑  Divination, Order and the Zhouyi, Gotshalk, R., University Press of America 1999, pp. 37-56"
↑  מאיר שלו, טופוגראפיה של האני "אי צ־ינג, ספר התמורות" מאת ניצן ויסמן, הוצאת אלישר, כל העיר, 6 באפריל 1984
| --- | --- |
בקרת זהויות :  NLI: 987007289005505171  BnF: cb12010189h (data)  GND: 4072708-7  LCCN: n79036106  NDL: 00630045  NLG: 138376  SUDOC: 027415120  VIAF: 230980056   WorldCat (עם VIAF): 230980056 
שמונה השלשות המרכיבות את שישיות האי צ'ינג
דגל קוריאה הדרומית שעליו מופיעות ארבע מתוך שמונה השלשות של האי צ'ינג
צואה אנושית

| --- | --- |

 שיוך:  צואה, פסולת מגוף האדם 
 
צואה אנושית מורכבת משאריות מזון מוצקות, או מוצקות למחצה, שלא התעכלו במעי הדק של מערכת העיכול, ובהמשך פורקו במעי הגס על ידי חיידקים. הצואה מופרשת דרך פי הטבעת במהלך עשיית צרכים.
צואת בני אדם דומה לצואה של בעלי חיים אחרים. גודל, צבע, ומרקם הצואה תלויים בתזונה ובמצב הבריאותי של מערכת העיכול. בדרך כלל הצואה האנושית היא מוצקה למחצה ובעלת ציפוי רירי. לפעמים מופרשים גושי צואה קטנים, קשים ויבשים. זוהי תופעה נורמלית המתרחשת לאחר שצואה נשארת זמן ארוך במעי הגס, ורוב המים שבגושי הצואה נספגים במעי.
מחזור צואה-פה היא דרך העברה של מחלות, שבה מועברת מחלה מחלקיקי צואה של המארח המדביק לחלל הפה של המארח הנדבק. כדי למנוע התפשטות פתוגנים שמקורם בצואה התפתחו מערכות תברואה שנועדו להגן על בריאות האדם על ידי מתן סביבה נקייה.
מאפיינים

סולם בריסטול הוא כלי עזר רפואי שנועד לשייך את צורת הצואה האנושית לאחד משבעה סוגי צואה. כלי זה פותח על ידי KW Heaton מאוניברסיטת בריסטול, ופורסם לראשונה בשנת 1997 בכתב עת מדעי לגסטרואנטרולוגיה. צורת הצואה תלויה במשך הזמן בו היא שוהה במעי הגס.
שבעת סוגי הצואה הם:
גושים קשים ונפרדים, בצורת אגוזי מלך
נקניק צואה נוקשה וגושי
נקניקיה אחידה עם סדקים, קושי בינוני
נקניק או נחש, חלק ורך
פיסות צואה רכות בעלות גבולות ברורים
נתחי צואה דייסתיים, רכים ונמרחים
צואה נוזלית ללא חלקים מוצקים.
שני הסוגים הראשונים של צואה מציינים עצירות. סוגים 3 ו-4 מציינים מצב תקין, בו הצואה יוצאת בקלות. סוגים 5 עד 7 מציינים דרגות שונות של שלשול.
מאפיינים > צבע

צבע הצואה תלוי בתזונה ובמצב הבריאותי. במצב בריאותי תקין, צבע הצואה הוא חום סטנדרטי, לא כהה מידי ולא בהיר מידי. צואה בהירה מדי עלולה להצביע על בעיה רפואית בטחול.
צואה אנושית היא בדרך כלל בצבע חום בהיר עד חום כהה, מוצקה למחצה, עם ציפוי רירי. הצבע החום נובע משילוב של נוזלי מרה וסוגים של בילירובין שמקורם בתאי דם אדומים מתים.
צואה צהובה מעידה על זיהום בקיבה. הצבע הצהוב נגרם כאשר המזון עובר מהר מדי דרך מערכת העיכול. צואה צהובה נפוצה אצל חולי תסמונת גילברט ובעלי רפלוקס קיבתי-ושטי.
צואה חיוורת או אפורה עלולה להיגרם כתוצאה ממחסור בנוזלי מרה, עקב מצבים כמו דלקת כיס המרה, אבני מרה, דלקת כבד, דלקת לבלב כרונית או שחמת הכבד. בנוזלי מרה יש פיגמנטים חומים, ובהיעדרם הצואה בהירה.
לצואה מגוון צבעים נוספים, שיכולים להיות נורמליים או להצביע על בעיה בריאותית. למשל, צואה בצבע סגול יכולה לנבוע מאכילה מרובה של סלק, או להצביע על חשד למחלת פורפיריה.
מאפיינים > ריח

ריח הצואה תלוי בתזונה ובמצב הבריאותי של האדם. לדוגמה, חלבון בשר גורם לצואה בעלת ריח עז, מכיוון שהוא עשיר בחומצת אמינו מסוג מתיונין, שמתפרקת בגוף לתרכובת המכילה גופרית ומדיפה ריח חזק.
כמו כן, ישנן מחלות ופתולוגיות הגורמות לריח צואה עז, בהן מחלת צליאק, מחלת קרוהן, קוליטיס כיבית, דלקת לבלב, סיסטיק פיברוזיס, דלקת מעי מקלוסטרידיואידס דיפיצילה ותסמונת המעי הקצר.
מאפיינים > שאריות מזון לא-מעוכל

לפעמים שאריות של מזון לא-מעוכל עלולות להופיע בצואה, כגון זרעים, אגוזים וגרעיני תירס. כמות גדולה של צבעי מאכל במזון מעובד, למשל דגני בוקר במספר צבעים שלא נלעסו כראוי, עלולה לגרום לצביעת גושי הצואה בצבעים שונים.
בדיקת צואה

בדיקה מעבדתית קלינית של צואה נערכת על מנת לאבחן בעיות בריאותיות. הימצאות חיידקים מסוגים שונים או רמות חריגות של גליקופרוטאינים בצואה יכולות להעיד על התפתחות של קוליטיס כיבית, אנטרוביאזיס, מחלות מעי דלקתיות, סרטן המעי הגס וגידולים נוספים. לעיתים ניתן לזהות טפילי מעי בצואה בעין בלתי מזוינת.
כמו כן נפוצה בדיקת דם סמוי בצואה, המזהה בצואה נוכחות של דם שאינו גלוי לעין בלתי מזוינת, דבר שעלול להעיד על התפתחות סרטן המעי הגס או סרטן הקיבה.
ניתוח חיידקי קולי במקורות מים

במקורות מים נערכת באופן שגרתי בדיקה לזיהוי חיידקי קולי, בעזרת צלחות אגר או צלחות פטרי. למרות שרוב זני הקולי אינם מזיקים, נוכחותם מעידה על צואה במים, ומכאן על חשש להימצאות אורגניזמים מסוכנים יותר במים.
זיהום של מקורות מים בצואה הוא הזיהום הנפוץ ביותר בעולם של מי שתייה, הן במדינות מתפתחות והן במדינות מפותחות. לדוגמה, אירועים של הצפת ביוב וזיהום מים מתרחשים באופן קבוע בנהר הסן בצרפת ובנהר התמזה בממלכה המאוחדת.
בעיות בריאותיות הקשורות לצואה

שתי הבעיות הבריאותיות העיקריות הקשורות לצואה הן שלשול ועצירות.
שלשול הוא מצב רפואי שבו הגוף מפריש נוזלים בכמות גבוהה דרך פי הטבעת. בזמן שלשול קיים ריכוז גבוה של מים בצואה, דבר הגורם לצואה להיות נוזלית, וברוב המקרים תדירות היציאות גבוהה מהרגיל וקשה יותר לשלוט בהן.
עצירות היא תסמין במערכת העיכול, שבמסגרתה מתקשה אדם או בעל חיים אחר לסלק פסולת צואתית שהצטברה במעיים.
שימושים בצואה

קיימים מספר שימושים בצואה אנושית.
שימושים בצואה > שימוש בצואה כדשן

במהלך ההיסטוריה, צואה אנושית שימשה כדשן לחקלאות. הצואה היא חלק מהבוצה, חומר אורגני מוצק הנוצר בתהליך טיהור שפכים. על מנת להשתמש בצואה כדשן יש לטפל בה באמצעות קומפוסטציה. בתהליך זה נוצר קומפוסט המתאים לשימוש כדשן אורגני, וכמטייב קרקע. שימוש בצואה לא-מטופלת כדשן עלולה לגרום להדבקה המונית בטפילי מעי.
שימושים בצואה > השתלת צואה

השתלת צואה היא טיפול רפואי לדלקת מעי מקלוסטרידיואידס דיפיצילה נשנית. טיפול זה נבחן גם במחלות מעי דלקתיות.
שימושים בצואה > ייצור ביוגז

ניתן להפיק ביוגז מבוצה, חומר אורגני מוצק הנוצר בתהליך טיהור שפכים, הכולל צואה אנושית. אפשרות זו להפקת אנרגיה לא נוצלה עד היום, ועל פי הערכות שונות שווי הביוגז המופק עשוי להגיע ל-9.5 מיליארד דולר. צוות חוקרים אמריקאי השיק בשנת 2015 בדאר א-סלאם, טנזניה, פרויקט ניסיוני להפקת ביוגז ודשן מבוצה באמצעות מגדל שמש.
שימושים בצואה > זיהוי ממצאים ארכאולוגיים

בחפירות ארכאולוגיות מתגלה לעיתים קרובות צואה אנושית עתיקה, הקרויה Paleofeces (אנ'). צואה כזו התגלתה במערות באתרים בעלי אקלים צחיח. בצואה זו התגלו זרעים, עצמות קטנות וביצי טפילים. באמצעות חקר צואה זו ניתן לגלות פרטים על התזונה והבריאות של האנשים שהתגוררו באתר העתיק.
התייחסות תרבותית

בכל התרבויות האנושיות צואה מעוררת דרגות שונות של גועל. תחושת גועל נחוות על ידי חוש הריח, המגע או הראייה. צואה ועשיית צרכים נחשבים לטאבו, ולא מקובלים כנושאי שיחה או דיון.
היחס לצואה ביהדות הוא חלק מדיני טומאה וטהרה. למשל, מסכת ברכות כה א בתלמוד בבלי מפרטת את ההתנהגות הרצויה לאחר עשיית צרכים. גם בתורה ישנם אזכורים לנושא זה, ומצוות התקנת יתד לכיסוי הצואה מבוססת על פסוק בספר דברים:
וְהָיָה בְּשִׁבְתְּךָ חוּץ וְחָפַרְתָּה בָהּ וְשַׁבְתָּ וְכִסִּיתָ אֶת צֵאָתֶךָ.
על פי חוקרי אבולוציה, כבר בעת העתיקה בני אדם זיהו צואה אנושית כווקטור המעביר מחלות, ותחושת הגועל מהצואה נועדה למנוע מחלות אלה.
היגיינה אנאלית

לאחר עשיית צרכים נהוג לנקות את אזור פי הטבעת משאריות צואה. מנהג זה קרוי "היגיינה אנאלית" (אנ'). בתרבויות שונות קיימות מגוון שיטות לניקוי אזור פי הטבעת. בתרבויות המערב נהוג לנגב את אזור הישבן עם נייר טואלט, או לשטוף את האזור במים באמצעות בידה. במדינות מתפתחות מקובל להתיז מים ולרחוץ את אזור פי הטבעת באמצעות הידיים.
בהלכה היהודית, על פי טבילת עזרא יש לנקות את פי הטבעת במים לאחר עשיית צרכים, גם אם המקום נוקה היטב בעזרת נייר טואלט.
הערות שוליים

↑  סמדר יסעור, בלי בושה: הקקי שלכם מלמד הרבה על בריאותכם, באתר ynet, 12 בנובמבר 2010.
↑  ד"ר איתי גל, כדי שלא תיבהלו: המאכלים שצובעים לכם את היציאות, באתר ynet, 9 באפריל 2019.
↑  6 סוגי צואה שמראים שיש בעיות במעיים, באתר בריא לדעת, ‏15 במאי 2022.
↑  A sewage system that 'digests' and 'cooks' human waste, באתר "techxplore.com", ‏10 בפברואר 2017 (באנגלית).
| --- | --- |
בקרת זהויות :  NKC: ph808999
מיכה לייקין אבני

| --- | --- |

 לידה:  13 ביוני 1969 (בן 55) גלסטונברי, הממלכה המאוחדת 
 מדינה:  ישראל 
 השכלה:  אוניברסיטת תל אביב 
 מעסיק:  פנינסולה 
 
מיכה לייקין אבני (נולד ב-13 ביוני 1969) הוא מייסד ומנכ"ל קבוצת פנינסולה, עו"ד, יזם ופעיל למען עסקים קטנים ובינוניים ומקים תנועת "Stop Incitement" הפועלת להעלאת המודעות להסתה ברשתות החברתיות.
ביוגרפיה

אבני נולד בגלסטונברי, קונטיקט, ארצות הברית, לקרן ולריצ'רד לייקין. המשפחה עלתה לישראל באוגוסט 1984. הוריו ניהלו בית ספר פרטי בירושלים בשם "הברירה הלימודית", בו למדו מוסלמים, נוצרים ויהודים דוברי אנגלית. אמו, קרן, היא מורה במקצועה, פנסיונרית ומתגוררת בירושלים. אביו, ריצ'רד, נרצח בפיגוע טרור בירושלים באוקטובר 2015. הוא היה מנהל בית ספר יסודי בפנסיה. אחותו, מנייה לייקין, היא סגנית היועץ המשפטי של מינהל מקרקעי ישראל.
אבני למד בבית הספר האמריקאי בכפר שמריהו, ולאחר מכן שירת בצה"ל כלוחם בחטיבת גולני. לאחר שירותו הצבאי פנה ללימודים אקדמיים, והוא בעל תואר ראשון במשפטים מהאוניברסיטה העברית בירושלים, בה למד בין השנים 1992–1995. כעבור מספר שנים המשיך את לימודיו, והשלים תואר שני במנהל עסקים. התואר משותף לאוניברסיטת תל אביב, לבית הספר למנהל עסקים על שם קלוג ולאוניברסיטת נורת'ווסטרן בשיקגו (תוכנית קלוג-רקנטי), בהן למד בין השנים 2002–2004.
אבני הוא חבר לשכת עורכי הדין בישראל מאז 1996, אותה השנה בה החל לעבוד כעו"ד במשרד יגאל ארנון ושות'. בין השנים 2000–2004 היה לשותף מנהל בקרן הון סיכון JVP. הניסיון שלו הוביל אותו לכהן כדירקטור במספר חברות הייטק לאורך השנים, ונכון ל-2017 הוא חבר בוועדה המייעצת של פאנדבוקס, ודירקטור בחברת צ'ארג'אפטר. כמו כן, הוא מכהן כיו"ר איגוד חברות האשראי בלשכת המסחר.
הוקרה

במהלך השנים פעל אבני רבות למען עידוד ופתיחת התחרות החופשית בשוק האשראי. הודות לכך, ב-2015 נבחר אבני לרשימת 100 האנשים המשפיעים בישראל של מגזין דה מארקר. ב-2016 נבחר לרשימה זו בפעם השנייה ברציפות, וב-2018 נבחר בפעם השלישית ודורג במקום השישי.
מנכ"ל פנינסולה

ב-2004, ייסד את קבוצת פנינסולה המתמחה במתן אשראי לחברות בישראל והיא מחזיקה ברישיונות מורחבים למתן אשראי מטעם המפקח על הביטוח ומרשות שוק ההון. בלמעלה מ-15 שנים, קבוצת פנינסולה העמידה לרשות אלפי עסקים מגוון פתרונות אשראי בהיקפים של יותר מ-15 מיליארד ש"ח למימון צמיחה עסקית. מאז הקמת החברה היא נמצאת בצמיחה מתמדת. הקבוצה מדורגת ilA על ידי S&P מעלות ומדורגת 2A על ידי מידרוג.
בדצמבר 2014, פנינסולה החלה להיסחר בבורסה בתל אביב.
באפריל 2017, בוצעה הנפקת אג"ח ראשונה של פנינסולה לציבור. פנינסולה גייסה 224 מיליון ש"ח לשם הנפקה זו, וסדרת האג"ח שהנפיקה דורגה ב-2017 A על ידי חברת S&P מעלות.
ביוני 2017, גייסה פנינסולה הון בסך של כ-25 מיליון ש"ח, מתוכם השקיעה מיטב דש כ-11.4 מיליון ש"ח. מגיוס זה הנפיקה פנינסולה 10.2 מיליון מניות.
באפריל 2018, בוצעה הנפקה של סדרת אג"ח שנייה לציבור. החברה גייסה כ-100 מיליון ש"ח, מדורגת A על ידי מעלות.
בנובמבר 2018, ביצעה הנפקה פרטית של ניירות ערך מסחריים (נע"מ) בסך 125 מיליון ש"ח.
ביוני 2019, ביצעה גיוס הון מהציבור בסך של כ-40 מיליון (כולל מימוש כתבי אופציה אשר הונפקו באותו מועד).
ביולי 2019, הרחיבה סדרת אג"ח (סדרה ב') וגייסה כ-208 מיליון ש"ח. בינואר 2020, גייסה פנינסולה הון מהציבור בסך של כ-252 מיליון ש"ח.
ביולי 2020, הנפיקה סדרת אג"ח שלישית לציבור. פנינסולה גייסה כ-90 מיליון ש"ח מדורגת A על ידי מעלות ו-A2 על ידי מדרוג.
בספטמבר 2020, פנינסולה רכשה את תיק האשראי ליהלומנים מבנק איגוד בתמורה לכ-76 מיליון ש"ח המשקפת דיסקאונט של 60% על ערך התיק.
באפריל 2021, החברה גייסה נע"מ פרטי בהיקף של 60 מיליון.
נכון לדצמבר 2021 בעלי המניות העיקריים בפנינסולה הם בית ההשקעות מיטב דש (50.8%), המייסד מיכה לייקין אבני (7.9%) ומגדל חברה לביטוח (9.7%). יתר המניות מוחזקות על ידי הציבור ונסחרות בבורסה לניירות ערך בתל אביב, ונכללות במדד SME60 ובמדד התל בונד השקלי והתל בונד הכללי בהתאמה.
תיק האשראי של פנינסולה עומד נכון ל-31.03.21 על 1.370 מיליארד ש"ח, וסך מקורות המימון העומדים לרשותה מסתכמים בכ-1.473 מיליארד ש"ח. מאז הקמתה, סך העסקאות, שהחברה בצעה הסתכמו ב-19 מיליארד ש"ח.
קידום עסקים קטנים ובינוניים

אבני התבטא רבות בנושא מעמדם של העסקים הקטנים והבינוניים בישראל והצורך במתן אשראי מתאים על מנת לעודד צמיחה בקרב עסקים אלו, כמו גם בנושאי הלוחמה בשחיתות וחלוקה בנטל בכל הנוגע למס. הוא מתראיין, מרצה וכותב מאמרי דעה ופרשנות על נושאים אלו, כאשר מאמר על הדיון בהגבלת השימוש במזומן שכתב והתפרסם ב"כלכליסט" בספטמבר 2012 עורר דיון שהוביל למינוי ועדת לוקר לצמצום השימוש במזומן. מסקנות הוועדה הפכו להצעת חוק שעבר בקריאה ראשונה ונמצא נכון ל-2017 בוועדת הכנסת לקראת קריאה שנייה ושלישית.